[{"text_idx": "#000002", "text": "UudisedKultuurAKEesti uudisedSportVa\u0308rsked raadiouudisedVa\u0308lisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv"}, {"text_idx": "#000004", "text": "Sellesuvise Pa\u0308rnu muusikafestivali u\u0308heks erilisemaks ku\u0308laliseks on 53-aastane ameerika viiuldaja Joshua Bell, kes on vo\u0303itnud oma tundliku ja virtuoosse ma\u0308nguga su\u0308dameid kogu maailmas ning kelle vo\u0303o\u0303rustamine teeks au igale suuremale kontserdi- vo\u0303i festivalikorraldajale u\u0308ksko\u0303ik millises maailma nurgas, kirjutas Mervi Kalmus ajakirjas Muusika."}, {"text_idx": "#000005", "text": "Tema peaaegu neljaku\u0308mne aasta pikkune karja\u0308a\u0308r kontserdisaalide laval ja salvestusstuudios on olnud erakordselt viljakas ja stabiilne ning toonud talle nii Grammy, Emmy kui ka Gramophone'i auhinna, lugematutest u\u0308livo\u0303rdes arvustustest ra\u0308a\u0308kimata. Vo\u0303ibolla ei olekski vale va\u0308ita, et Belli Stradivariusel ma\u0308ngitud helid on teinud temast ko\u0303ige tuntuma ja imetletuma viiuldaja praeguses maailmas u\u0308ldse."}, {"text_idx": "#000006", "text": "Kui tru\u0308kkida Google'i otsingusse fraas \"Joshua Bell metro\", pakub Google lugemiseks lahkelt 11 700 000 artiklit. Vist ei ole u\u0308htegi teist klassikalise muusika eksperimenti, mis oleks u\u0308le maailma no\u0303nda palju ta\u0308helepanu ja heldinud lugejaid saanud kui Belli metrooeksperiment. Ja o\u0303igusega."}, {"text_idx": "#000007", "text": "Ettevo\u0303tmise korraldas ajaleht The Washington Post, kelle palvel ja valvsa reporteripilgu all Joshua Bell u\u0308hel 2007. aasta jaanuarihommikul, nokkmu\u0308ts peas ja must pusa seljas, Washingtonis L'Enfant Plaza metroopeatuse vo\u0303lvialuses kolmveerand tunni jagu viiulit ma\u0308ngis. Kavas oli tol pa\u0308eval Bach, Massenet, Schubert, Ponce ja veel paar teost, mida su\u0308ndmust kajastanud The Washington Posti ajakirjanik oma esimeses artiklis ei maininud ja mille hiljem a\u0308ra unustas. Belli so\u0303ber, dirigent Leonard Slatkin olla enne eksperimenti oma panused teinud, ennustades, et umbes 1000 hommikusest metrookasutajast ja\u0308a\u0308b 75\u2013100 inimest muusikat kuulama, neist pooled mo\u0303istavad kuuldu kvaliteeti ja muusik teenib selle to\u0308o\u0308otsaga kuulajatelt umbes 150 dollarit. Tuli va\u0308lja, et ennustus oli liiga optimistlik. U\u0308he maailma tuntuima \"ta\u0308navamuusiku\" teenistuseks, kes ma\u0308ngis 3,5 miljonit dollarit maksval pillil, ja\u0308i 32,17 dollarit, 45 minuti jooksul mo\u0308o\u0308dus temast 1097 inimest, kellest ja\u0308i seisma 7, paar neist kauemakski kui minutiks-paariks. Pa\u0308ris anonu\u0308u\u0308mseks Bell siiski ei ja\u0308a\u0308nud, sest u\u0308ks neist peatujaist tundis muusiku enne eksperimendi lo\u0303ppu a\u0308ra, kuulas teda kaks minutit ja u\u0308tles talle pa\u0308rast tere. Kuid aplaus ja\u0308i sel korral saamata."}, {"text_idx": "#000008", "text": "Su\u0308dantliigutav lugu u\u0308hest maailma enim hinnatud viiuldajast anonu\u0308u\u0308mse ta\u0308navamuusikuna leidis pa\u0308rast eksperimenti tohutult lugejaid. Nii mo\u0303nigi inimene vaatas pa\u0308rast seda lugu ta\u0308navamuusikuid ehk teistsuguse pilguga. Algupa\u0308rase ajaleheartikli autor Gene Weingarten on hiljem igatahes tunnistanud, et saab veel aastaid hiljemgi kirju lugematutelt pastoritelt, rabidelt ja imaamidelt, kes talle oma jutluste tekste saadavad, kus ra\u0308a\u0308gitakse Belli na\u0308itel imedest igapa\u0308evaelu keskel ja oskusest erilisi asju ta\u0308hele panna. Aga eksperiment sai 2014. aastal ka ja\u0308rje, kuigi seda ei ole nii laialdaselt kajastatud. Tolle aasta septembris naasis muusik samasse metroopeatusesse, kuid sel korral oli esinemist enne reklaamitud, nii et kuulajaid oli mitu tuhat \u2013 nii palju, kui neid sinna metroo vo\u0303lvialustesse mahtus. Bell nokkmu\u0308tsi enam ei kandnud, seljas oli tal viisakas triiksa\u0308rk, kaasas terve kammeransambel ja ka aplaus oli soliidne. Muusiku jaoks kindlasti kodusem o\u0303hkkond."}, {"text_idx": "#000009", "text": "Joshua Belli tee publikust tulvil kontserdisaalide ja metroojaamadeni algas varases lapsepo\u0303lves. Ta on ra\u0308a\u0308kinud u\u0308hest ma\u0308lestusest ajast, mil ta oli 3- vo\u0303i 4-aastane. Ta olla vo\u0303tnud kummipaelu, neid oma magamistoas riidekapi sahtlinuppude ku\u0308lge kinnitanud ja sahtleid avades ning sulgedes \"kummikeeltega\" erinevaid heliko\u0303rgusi otsinud ja pu\u0308u\u0308dnud ma\u0308ngida niimoodi tuttavaid laule ja palu, mida oli kuulnud oma ema klaveril esitamas. Heli ja muusika tekkimise ime vo\u0303lus teda nii varakult ning kui tema vanemad lapse kummipaelama\u0308ngu avastasid, oli otsus kiire tulema: \"Talle on viiulit vaja!\" Bell mo\u0303tiskleb: \"Muusika on maagiline asi. Olen erakordselt o\u0303nnelik, et mulle tutvustati muusikat varases lapsepo\u0303lves \u2013 nu\u0308u\u0308dseks on sellest saanud mu elu \u2013, sest selle kaudu on vo\u0303imalik va\u0308ljendada tundeid ja inimhinge, maailma ning universumi su\u0308gavust viisil, mida oleks raske samava\u0308a\u0308rselt so\u0303nadesse panna. Vahel, kui juhtume kuulma suurepa\u0308rast muusikat, resoneerub see millegagi meie hinges ja meil on tunne, justkui saaksime maailmast veidi paremini aru.\""}, {"text_idx": "#000010", "text": "Hilisemast lapsepo\u0303lvest on Bellil meeles prestiiz\u030cne Meadowmounti pillilaager New Yorgis, kus kunagi olid o\u0303petanud ka Itzhak Perlman ja Pinchas Zukerman. 11-aastase lapse jaoks oli tegu silmi avava ja maailma avardava kogemusega, kus muusikast sai hingamise ja elamise viis. Keegi andis talle laagris kuulata Jascha Heifetzi salvestisi, mida Bell o\u0303htuti pa\u0308rast tulede kustumist pleierist kuulas, tekk u\u0308le pea. \"See oli esimene kord, kui kellestki sai minu jaoks muusikaline kangelane, ja kui ma hakkasin muusikat kuulama lihtsalt kuulamise naudingu pa\u0308rast,\" on ta aastaid hiljem meenutanud. Ja kuigi ta on u\u0308hes hiljutises intervjuus va\u0308ljendanud siiani kestvat frustratsiooni selle u\u0308le, et ta vanemad ei palunud tal kunagi u\u0308htegi klaveritundi vo\u0303tta \u2013 klaver ja\u0308i tema o\u0303e pilliks \u2013, oli instrumendi valik ilmselgelt o\u0303ige, sest kummipaelama\u0308ngust kulus vaid ku\u0308mme aastat, et imeandekas laps ma\u0308ngiks koos Philadelphia orkestriga \u2013 14-aastane Bell debu\u0308teeris solistina ning orkestri ees dirigendipuldis seisis Riccardo Muti. Juba 17-aastaselt ja\u0308rgnes sellele Carnegie Halli debu\u0308u\u0308t St Louisi su\u0308mfooniaorkestriga. Bell ja\u0308tkas viiulio\u0303pinguid Indiana u\u0308likooli Jacob School of Music juures, kust teenis 22-aastaselt artistidiplomi. Ja\u0308rgnevate aastaku\u0308mnete kuulsaid lavapartnereid nii orkestrite kui dirigentide na\u0308ol on nii palju, et neid ei jo\u0303uaks siinkohal u\u0308les lugeda. Ja vast ei ole vajagi, sest juba toodud na\u0308ited teismeea saavutustest ko\u0303nelevad ilmekalt tema ta\u0308helennu peadpo\u0308o\u0308ritavast kaarest."}, {"text_idx": "#000011", "text": "Kuid hoolimata klassikalise muusiku teest selle parimate ja va\u0308a\u0308rikaimate traditsioonide raamistikus o\u0303hkub Bellist ka omapead ko\u0303ndiva kassi isepa\u0308isust, kes rangetest z\u030canripiiridest suuremat ei pea. Nii on ta na\u0308iteks teinud kaasto\u0308o\u0308d filmidele \u2013 neist ko\u0303ige ko\u0303rgema tunnustuse on pa\u0308lvinud ma\u0308ngufilm \"The Red Violin\", millesoundtrack'i Bell sisse ma\u0308ngis ja mille eest vo\u0303itis helilooja John Corigliano 1999. aasta Oscarite jagamisel parima filmimuusika kuldmehikese (auhinda vastu vo\u0303ttes ta\u0308nas Corigliano oma ko\u0303nes Belli selle eest, et too oli filmis viiulit ma\u0308nginud \"nagu jumal\"). Muude filmide hulka, mille helindamisele ta on kaasa aidanud, kuuluvad na\u0308iteks \"Ladies in Lavender\", \"Angels & Demons\", \"Defiance\" jt. Ko\u0303nekas on ka fakt, et kuuest korrast, mil Bell on Grammy auhinnale nomineeritud, on neist vaid kolm olnud puhtalt klassikalise muusika esitamise/salvestamisega seotud, teised kolm on kuulunud n-o\u0308crossover'i kategooriasse, kus segunevad orgaaniliselt klassika ja pop. Harvad ei ole pildid Joshua Bellist filmide esilinastustelt ja muudelt sotsiaalse elu su\u0308ndmustelt, pokaal ka\u0308es, Hollywoodi na\u0308itlejate ning poplauljatega poseerimas. Tundub, et tema loomulik sarm ja kompleksivaba koosto\u0308o\u0308 erinevate muusikaz\u030canride ja elualade esindajatega on teinud temast oodatud ku\u0308lalise ja hinnatud kaasto\u0308o\u0308lise filmi-, teatri- ning muusikamaailmas laiemalt."}, {"text_idx": "#000012", "text": "Ka palju kajastatud metrookontsert saab teise ta\u0308hendusvarjundi, kui panna ta\u0308hele Belli sotsiaalset na\u0308rvi ja igikestvat pu\u0308u\u0308du muusikuid publikuga orgaaniliselt siduda. Ku\u0308simuse peale, milline on olnud tema ko\u0303ige ebatavalisem kontserdi andmise koht ja kogemus, jutustab ta sellise liigutava loo: \"Kord pidin andma kontserdi Washingtonis kuid lumetormi po\u0303hjustatud elektrikatkestus kontserdisaalis sundis kontserti viimasel hetkel tu\u0308histama. Ma ise olin olnud pa\u0308eval kontserdisaalis harjutamas ja hakkasin just lahkuma, arvates, et mulle oli su\u0308lle kukkunud vaba o\u0303htu. Hoonest va\u0308ljudes sattusin aga fuajees umbes 50 muusikaso\u0303bra sekka, kes olid po\u0303lvini ulatuvat lund trotsides siiski kontserdimajja saabunud. U\u0308ks naisterahvas oli kolm tundi ko\u0303ndinud lihtsalt selleks, et avastada, et kontsert oli viimasel hetkel a\u0308ra ja\u0308etud. Nii ma\u0308ngisin neile sealsamas pimedas fuajees u\u0308ksinda, ilma klaverisaateta, sest fuajees ju klaverit polnud. Neist 50-st sai minu elu ko\u0303ige ta\u0308nulikum kontserdipublik.\""}, {"text_idx": "#000013", "text": "Mo\u0303eldes viisidele, kuidas klassikalist muusikat inimestele la\u0308hemale tuua ja omasemaks muuta, mo\u0303tiskleb Bell: \"Mulle meeldib, kui muusiku ja publiku vahel on vo\u0303imalikult va\u0308ike distants. See on ka po\u0303hjus, miks mulle meeldib kuulata koduseid kammerkontserte ja neil ma\u0308ngida. Sellistes oludes saavad muusikud publikuga rohkem suhelda, vo\u0303ibolla selgitada oma unikaalset na\u0308gemust ma\u0308ngitavast muusikast \u2013 eriti kui tegemist on paladega, mis ei ole kuulajatele tuttavad. Ja kontserdikorraldajad peaksid pidevalt otsima uusi vo\u0303imalusi, kuidas jo\u0303uda noorema po\u0303lvkonnani \u2013 lu\u0308hemad kontserdid, \"teksapu\u0308kste kontserdid\", ebatraditsioonilised kontserdipaigad \u2013, ilma et lahjendaksid vo\u0303i labastaksid muusikat ennast.\""}, {"text_idx": "#000014", "text": "Belli kodus kasvab kolm poega, kes tegelevad vastavalt viiuli-, klaveri- ja ts\u030celloo\u0303pingutega, nii et tema hool noorema po\u0303lvkonna muusikalise hariduse ja harituse pa\u0308rast on arusaadavalt va\u0308ga isiklik. Kuid soov anda edasi o\u0303pitut ja kogetut ning innustada noori pu\u0308u\u0308dlema muusikaliste ko\u0303rguste poole on siiski laiem ja sarnaselt paljude oma ala tippu jo\u0303udnud professionaalidega omane ka Bellile. Nii on Bell kasutanud oma tuntust selleks, et esitada noorte heliloojate teoseid, na\u0308iteks 2007. aastal tellis ta 15-aastaselt heliloomingu talendilt Jay Greenbergilt viiulikontserdi, mille sama aasta lo\u0303pus Carnegie Hallis ise ette kandis. Lisaks sellele on Bell alates 2007. aastast olnud Indiana u\u0308likooli Jacob School of Music juures kirjas o\u0303ppejo\u0303una, kuigi u\u0308lema\u0308a\u0308ra palju aega tal elava kontserditegevuse ko\u0303rval o\u0303petamisele pu\u0308hendada ei ole. Kuid kes palju teeb, see ka palju jo\u0303uab \u2013 u\u0308ks Belli su\u0308dameasju on abistada va\u0308hekindlustatud perede lapsi. Nii on ta juba aastaid olnud aktiivne liige u\u0308hingus, mis aitab noortel, kes vo\u0303ibolla muidu klassikalise muusikaga kokku ei puutukski, saada kunsti- ja muusikaharidust ning toetab neid instrumentide soetamisel. Kogu selle haridusalase tegevuse taga on na\u0308ha tema enda minevikukogemust suurepa\u0308raste o\u0303petajate ning innustajatega. Alates sihikindlast emast kuni oma o\u0303petaja Josef Gingoldini ja o\u0303pingukaaslasteni Indiana u\u0308likoolis on teda kogu elu u\u0308mbritsenud annet ja pu\u0308hendumist toetavad inimesed. Nu\u0308u\u0308d saab ta osa sellest saadud heast teistele edasi anda."}, {"text_idx": "#000015", "text": "Nii nagu ko\u0303iki teisigi elava kontserttegevusega muusikuid, lo\u0303i u\u0308lemaailmne haiguspuhang tugevalt ka Belli eluru\u0308tmi ja plaanide pihta. Reisid ja\u0308id a\u0308ra, kontserdid ja salvestusplaanid lu\u0308kati tundmatusse kaugusesse edasi. Kuid inimese jaoks, kes aastas 200\u2013250 pa\u0308eva kohvri otsas elab ja reisimisvirvarrist u\u0308ldiselt mo\u0303nusat adrenaliini ammutab, andis pausile pandud elu vo\u0303imaluse oma Manhattani-la\u0308hedases kodus perega kvaliteetaega veeta viisil, mida tavalises eluru\u0308tmis kunagi endale lubada ei oleks saanud. \"Praegune olukord on lubanud mulle aega, et taas kord la\u0308bi mo\u0303elda oma suhted laste, abikaasa ja muusikaga. See on muutnud mu perspektiivi to\u0308o\u0308tamise ja harjutamise osas, andnud vo\u0303imaluse tegeleda sisekaemusega,\" u\u0308tleb Bell. \"Olen juba aastaid ra\u0308a\u0308kinud sellest, et tahaksin vo\u0303tta korraliku kuuekuulise sabatipuhkuse ja teha asju, mida olen nu\u0308u\u0308d olude sunnil teinudki. Aga alati leidus po\u0303hjusi, miks puhkus edasi lu\u0308kata; nu\u0308u\u0308d seda enam edasi lu\u0308kata ei saanud ja nii olengi olnud sunnitud korralikult puhkama.\" Kuid lo\u0303pmatut puhkust ei ole tippmuusikutele ka mitte haiguspuhangute ajal ette na\u0308htud \u2013live'is u\u0308le kantavad ja va\u0308iksemas vormis salvestatud veebikontserdid kuuluvad iseenesestmo\u0303istetavalt ka Belli ellu."}, {"text_idx": "#000016", "text": "Ja lo\u0303puks taas muidugi ka pa\u0308ris publikuga kontserdid! Nii toobki u\u0308ks esimesest pikematest kontserdireisidest ta juulis Euroopasse, peale Pa\u0308rnu Muusikafestivali ka Ungarisse ja S\u030cveitsi. Tundub, et vahepeal peagu peatunud kontserdi-masinava\u0308rk vo\u0303tab taas tuure u\u0308les ja annab sellega paljudele muusikaso\u0303pradele vo\u0303imaluse nautida taas kord Joshua Belli vo\u0303rratut muusikat."}, {"text_idx": "#000018", "text": "Klassikaraadio teeb Pa\u0308rnu muusikafestivalilt u\u0308heksa otseu\u0308lekannet"}, {"text_idx": "#000019", "text": "Pa\u0308rnu Muusikafestival jo\u0303uab ka ta\u0308navu huvilisteni veebis ja raadios"}, {"text_idx": "#000020", "text": "Otseu\u0308lekanne tulemas: avalik debatt Eesti akadeemilise muusikahariduse va\u0308ljakutsetest"}, {"text_idx": "#000021", "text": "Klassikaraadio su\u0308giskavas annavad tooni kontserdiu\u0308lekanded ja kultuurisaated"}, {"text_idx": "#000023", "text": "Laura Kalle: teater ei peaks ainult paitama"}, {"text_idx": "#000024", "text": "Triin Ruumeti \"Tume paradiis\" kogus avana\u0308dalavahetusel u\u0308le 2800 ku\u0308lastuse"}, {"text_idx": "#000026", "text": "Heidy Purga: pu\u0308u\u0308ame kedagi mitte ta\u0308helepanuta ja\u0308tta"}, {"text_idx": "#000030", "text": "\"Sevilla habemeajaja\" tuuakse lavale eesti keeles"}, {"text_idx": "#000031", "text": "Maian: muusika on minu jaoks pigem hobi"}, {"text_idx": "#000032", "text": "Stsenaristide u\u0308hendus jo\u0303udis Hollywoodis suurte stuudiotega kokkuleppele"}, {"text_idx": "#000036", "text": "Arvustus. \"Tume paradiis\": pidu peo pa\u0308rast"}, {"text_idx": "#000039", "text": "Haapsalu kultuurikeskuses avati na\u0308itus aulidest"}, {"text_idx": "#000041", "text": "Teatri- ja muusikamuuseumi kogud kolitakse tuleval aastal Maarjama\u0308ele"}, {"text_idx": "#000044", "text": "Edetabel. Aasta parimad albumid 2022"}, {"text_idx": "#000045", "text": "Aasta parimad albumid 2022. Isiklikud edetabelid"}, {"text_idx": "#000050", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}, {"text_idx": "#000051", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]